221 Manducate

Manducacio est triplex: corporalis et sacramentalis, celestis. Circa corporalem attendendum est primo ne sit animositas repacientis, Psal. [127:2]: *Labores manuum tuarum quia manducabis*. Tob. 2[:21]: Vide, *ne furtivus sit*.

Secundo, ne sit superfluitas saturitatis, ne sit homo sicut sanguisuga tantum bibens quod crepat, Psal. [77:29]: *Manducaverunt, et saturati sunt nimis*, etc. Ideo Eccli. 31[:19]: *Utere quasi homo frugi his quæ tibi apponuntur: ne, cum multum manducas,* /f. 66vb/ *odio habearis*.

Tercio, sit letacitas in preparacione, Matt. 6[:25]: Nolite *solliciti* esse dicentes *quid* manducaberis, etc.

¶ Exemplum in filiis Hely dicentibus illud, 1 Reg. 2[:15]: *Non accipiam a te carnem coctam, sed* *crudam*.

Quarto, ne sit inhonestas societatis quia ex coniunctu fornatur mores. Ne sit homo sicut camaleon qui mutat colorem secundum colorem observatorum, Tob. 4[:18]: *Noli manducare et bibere cum peccatoribus*. Verumptamen Christus Luc. 15[:2]: manducauit cum peccatoribus ut sic inuitaret eos ad bonum, non autem econtro. Ipsa illud ad malum.

Quinto, ne sit preuencio temporis ne sit homo sicut Eccli. 10[:16]: *Væ, terra, cujus rex puer est, et cujus principes mane comedunt*.

¶ Circa manducacionem sacramentalem tria exiguntur. Primum ut antecedens quod est dilectio caritatis gemme, nam cum eukaristia sit sacramentum amoris et vnionis cibati cum cibo, non erit eukaristia nisi unitorum per amorem, Matt. 26[:26]: *Accipite, et* manducate ex hoc, *hoc est corpus meum*.

Aliud est communicans, scilicet, commemoracio deuota Dominice passionis, 1 Cor. 11[:26]: *Quotiescumque manducabitis panem hunc, et calicem bibetis, mortem Domini annuntiabitis*.

¶ Tercium, velud consequens est adopcio uite eterne, sicut enim cibus corporalis ordinatur ad vitam eternam, Joan. 6[:55]: *Qui manducat carnem meam, et bibit meum sanguinem*, scilicet, digne, *habet vitam æternam,* scilicet, in spe.

Circa manducacionem celeste, nota quod appetenda est eo quod delectet sine periculo, Nehem. 8[:10]: Dies hec Domine sanctus est manducare *pinguia*.

Secundo, quia saciat sine fastidio, Psal. [77:25]: *Panem angelorum manducavit homo*.

Tercio, quia abundat sine termino, Joan. 6[:41, 52]: *Ego sum panis vivus, qui de cælo descendi. Si quis manducaverit ex hoc*. Luc. 14[:15]: *Beatus qui manducabit panem in regno* celi.

Plus de manducare uide supra c. [67] Comedere.